วิตกสถานการณ์ราคาน้ำมันหกหุ้นยุโรปปิดร่วง
ตลาดหุ้นยุโรปปิดลบเมื่อคืนนี้ (8 ม.ค.) เนื่องจากความวิตกกังวลเกี่ยวกับราคาน้ำมันที่ร่วงลงอย่างต่อเนื่อง ได้บดบังปัจจัยบวกอย่างข้อมูลจ้างงานสหรัฐที่แข็งแกร่ง รวมถึงสถานการณ์ตึงเครียดทางการเงินในจีนที่เริ่มคลี่คลาย 
9 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.5% ปิด (8 ม.ค.) ที่ 341.35 จุด, ดัชนี DAX ตลาดหุ้นเยอรมันลดลง 130.51 จุด หรือ 1.31% ปิดที่ 9,849.34 จุด, ดัชนี CAC-40 ตลาดหุ้นฝรั่งเศสลดลง 69.82 จุด หรือ 1.59% ปิดที่ 4,333.76 จุด และดัชนี FTSE 100 ตลาดหุ้นลอนดอนลดลง 41.64 จุด หรือ 0.70% ปิดที่ 5,912.44 จุด
ตลาดหุ้นยุโรปได้รับแรงกดดันจากภาวะอุปทานน้ำมันที่สูงเกินไป หลังจากสำนักงานสารสนเทศด้านการพลังงานของรัฐบาลสหรัฐ (EIA) รายงานว่า ปริมาณการผลิตน้ำมันดิบของสหรัฐในรอบสัปดาห์ที่สิ้นสุดวันที่ 1 ม.ค. พุ่งขึ้น 17,000 บาร์เรล สู่ระดับ 9.219 ตรงข้ามกับที่ตลาดคาดการณ์ว่าจะลดลง
ส่วนสต็อกน้ำมันดิบที่เมืองคุชชิ่ง รัฐโอกลาโฮมา ซึ่งเป็นจุดส่งมอบน้ำมัน เพิ่มขึ้น 917,000 บาร์เรล สู่ระดับ 63.9 ล้านบาร์เรล และสต็อกน้ำมันเบนซินเพิ่มขึ้น 10.6 ล้านบาร์เรล สู่ระดับ 232 ล้านบาร์เรล มากกว่าที่นักวิเคราะห์คาดการณ์ว่าจะเพิ่มขึ้นเพียง 1.8 ล้านบาร์เรล นอกจากนี้ กลุ่มประเทศผู้ส่งออกน้ำมัน (OPEC) ยังไม่มีแนวโน้มว่าจะลดกำลังการผลิตน้ำมัน แม้ว่าน้ำมันจะล้นตลาดโลกแล้วก็ตาม